Delstaten Colorado ble, sammen med delstaten Washington, de første til å legalisere bruk av marihuana ved en folkeavstemning i fjor.

Les også: Stort flertall i USA for legalisering av marihuana

En reklameplakat nær arenaen til det amerikanske fotballaget Denver Broncos (som holder til i delstaten Colorado der marihuana når er legalisert) tar til orde for å bruke marihuana i stedet for øl. Foto: Rick Wilking / Reuters

I natt gikk velgerne i Colorado ett skritt videre, og vedtok å innføre en skatt på 25 prosent på det lovlige salget av marihuana.

Forslaget ble vedtatt med stort flertall, 65 prosent sa ja og 35 prosent stemte mot, skriver Denver Post.

Ifølge et anslag fra delstatsmyndighetene som ble publisert i en velgerguide før valget, vil den nye skatten gi årlige inntekter på 67 millioner dollar, nesten 400 millioner kroner, årlig.

Pengene går til skolebygging

60 prosent av skatteinntektene fra marihuanasalget er øremerket bygging av nye skoler i delstaten.

De resterende 40 prosentene av skatteinntektene skal gå til å håndheve marihuana-lovene.

Den nye skatten er ventet å øke prisen på marihuana av middels kvalitet med drøyt ti kroner per gram, skriver Time.

– Colorado viser resten av nasjonen at det er mulig å avslutte forbudet mot marihuana og regulere salget på samme måte som alkohol, sier Mason Tvert, talsmann for legaliseringsorganisasjonen Marijuana Policy Project etter seieren i folkeavstemningen.

Lokale kommuneskatter

I tillegg til at velgerne i delstaten Colorado har sagt ja til å skattlegge marihuana, blir det også innført ytterligere en skatt på marihuanasalg i flere kommuner rundt om i delstaten.

I over 10 byer rundt om i Colorado, blant dem Denver og Pueblo, har velgerne i natt også stemt i folkeavstemninger om en kommunal skatt på marihuanasalget.

Så langt ser det også ut til at de lokale skattene blir vedtatt i de aller fleste tilfellene.